Colgate-Palmolive Company
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Colgate-Palmolive Company er et amerikansk industrikonsern dannet i 1928 ved en sammenslutning av Colgate and Company og Palmolive-Peet.
Colgate-Palmolive driver med produksjon og markedsføring av blant annet tannkrem, vaskemidler og kosmetikkprodukter. Konsernet opererer i over 200 land og er verdensledende innen munnhygiene. I 2020 var selskapet verdens største tannkremprodusent etter markedsandel. Et datterselskap produserer katte- og hundefôr. Kjente varemerker er Colgate, Palmolive, Ajax og Softlan. I 2020 hadde Colgate-Palmolive Company en omsetning på omtrent 16,5 milliarder dollar og rundt 34 000 ansatte. Hovedkontoret ligger i New York. Historikk Colgate and Company ble grunnlagt i 1806 av William Colgate som levde fra 1783 til 1857. Selskapet produserte blant annet såpe og stearinlys og introduserte i 1873 tannkrem. Palmolive-Peet ble grunnlagt i 1926 ved en sammenslutning av såpeprodusentene Palmolive Company (grunnlagt i 1864 av B. J. Johnson) og Peet Brothers (grunnlagt i 1872). Palmolive-såpen er laget fra planteoljer og ble introdusert i 1898. Les mer i Store norske leksikon Økonomi og næringsliv i USA tannpasta vaskemidler kosmetikk Eksterne lenker Colgate-Palmolive Norges hjemmeside Colgate-Palmolive hjemmeside